### NN 81/2022 (13.7.2022.), Odluka o naknadi za razvoj društva Koprivničke vode d.o.o., Koprivnica

KOPRIVNIČKE VODE d.o.o.

1211

Na temelju članka 52. stavka 1. i članka 56. Zakona o financiranju vodnoga gospodarstva (»Narodne novine« broj 153/09, 90/11, 56/13, 120/16, 127/17 i 66/19), članka 23. stavka 1. Zakona o vodnim uslugama (»Narodne novine« broj 66/19) i članka 17. Izjave o osnivanju društva s ograničenom odgovornošću Koprivničke vode d.o.o. – potpuni tekst od 27. 10. 2021. godine, Skupština Društva na 4. sjednici održanoj 29. 6. 2022. godine donosi

ODLUKU

O NAKNADI ZA RAZVOJ

Članak 1.

Ovom se Odlukom određuje obveza plaćanja naknade za razvoj na području nadležnosti javnog isporučitelja vodnih usluga Koprivničke vode d.o.o. Koprivnica, Mosna ulica 15A, Koprivnica (u tekstu koji slijedi: javni isporučitelj vodnih usluga) te se utvrđuju:

– obveznici plaćanja naknade za razvoj,

– osnovica za obračun naknade za razvoj,

– visina naknade za razvoj,

– namjene kojima služi prihod od naknade za razvoj,

– način obračuna i rokovi plaćanja naknade za razvoj,

– nadzor nad obračunom i naplatom naknade za razvoj,

– olakšice.

Članak 2.

Nadležnost javnog isporučitelja obuhvaća vodoopskrbno područje, odnosno područje aglomeracije u jedinicama lokalne samouprave, i to: Grad Koprivnica te općine Drnje, Đelekovec, Gola, Hlebine, Koprivnički Bregi, Koprivnički Ivanec, Legrad, Peteranec, Rasinja, Sokolovac (u tekstu koji slijedi: obračunsko područje).

Članak 3.

Obveznici plaćanja naknade za razvoj su svi korisnici javne vodoopskrbe i javne odvodnje na području nadležnosti javnog isporučitelja vodnih usluga iz članka 1. ove Odluke koji su obveznici plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno 1 metar kubni (m3) isporučene vode.

Iznimno, za korisnike:

– u kategoriji kućanstva koji nisu priključeni na sustav javne vodoopskrbe, a priključeni su na sustav javne odvodnje osnovica za obračun naknade za razvoj je potrošnja od 200 litara vode po članu kućanstva mjesečno

– u kategoriji poslovnih subjekata koji imaju vlastite bunare za pitku i tehnološku vodu, osnovica za obračun naknade za razvoj je ispuštena otpadna voda izmjerena na umjerenom mjeraču protoka otpadnih voda ili količina crpljene vode na vlastitom bunaru mjerena umjerenim vodomjerom na bunarskom postrojenju, a koja se ispušta u sustav javne odvodnje. Mjerač protoka otpadnih voda ili bunarski vodomjer umjeravaju se u zakonom propisanim rokovima o trošku poslovnog korisnika.

Članak 5.

Naknada za razvoj za korisnike u kategoriji kućanstva iznosi 2,00 kn/m3 vode isporučene korisnicima javne vodoopskrbe na području nadležnosti javnog isporučitelja vodnih usluga iz članka 1. ove Odluke.

Naknada za razvoj za korisnike u kategoriji poslovni subjekti iznosi 6,89 kn/m3 vode isporučene korisnicima javne vodoopskrbe na području nadležnosti javnog isporučitelja vodnih usluga iz članka 1. ove Odluke.

Članak 6.

Naknada za razvoj je prihod javnog isporučitelja vodnih usluga.

Članak 7.

Prihodi od naknade za razvoj koriste se za financiranje gradnje komunalnih vodnih građevina na području nadležnosti javnog isporučitelja vodnih usluga odnosno za financiranje otplate zajmova i kredita za gradnju komunalnih vodnih građevina, a sukladno planu gradnje komunalnih vodnih građevina i financijskom planu, koje donosi javni isporučitelj, odnosno za:

– izradu projektne i ostale pripremne dokumentacije te izradu studijskih analiza

– otkup i uređenje zemljišta potrebnog za gradnju komunalnih vodnih građevina

– širenje mreže vodnokomunalne infrastrukture, odnosno gradnju i rekonstrukciju komunalnih vodnih građevina

– stručni nadzor nad rekonstrukcijom, odnosno gradnjom komunalnih vodnih građevina

– otplatu zajmova i kredita za gradnju komunalnih vodnih građevina te

– ostala ulaganja u gradnju komunalnih vodnih građevina.

Članak 8.

Naknadu za razvoj korisnicima obračunava javni isporučitelj vodne usluge putem računa za vodne usluge.

Naknada za razvoj iskazuje se kao posebna stavka na računu.

Korisnici su dužni plaćati naknadu za razvoj u onim rokovima u kojima su dužni plaćati cijenu vodne usluge.

Članak 9.

Javni isporučitelj vodne usluge obavlja poslove naplate naknade za razvoj od korisnika vodnih usluga (što, između ostalog, uključuje i upućivanje opomena te sudjelovanje u svojstvu ovrhovovoditelja/vjerovnika u postupcima ovrhe, predstečaja, stečaja i likvidacije).

Članak 10.

Na obveznike plaćanja naknade za razvoj primjenjuju se olakšice koje se primjenjuju na plaćanje cijene vodne usluge.

Članak 11.

Nadzor nad obračunom i naplatom naknade za razvoj obavlja Nadzorni odbor javnog isporučitelja vodnih usluga.

Javni isporučitelj vodnih usluga je dužan podnositi godišnje izvješće o obračunatim, prikupljenim i utrošenim sredstvima naknade za razvoj Skupštini javnog isporučitelja vodnih usluga.

Članak 12.

Ova Odluka stupa na snagu danom donošenja, a primjenjuje se od 1. srpnja 2022. godine.

Stupanjem na snagu ove Odluke prestaje važiti Odluka o obračunu i naplati naknade za razvoj na području Grada Koprivnice (»Glasnik Grada Koprivnice« broj 11/18).

Broj: 3375/2022.
 Koprivnica, 29. lipnja 2022.

Predsjednik Skupštine
 Mišel Jakšić, dipl. oec., v. r.